PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/043	Bratislava, 13. októbra 2011	

Protimonopolný úrad Slovenskej republiky, odbor koncentrácií v správnom konaní 
číslo 0024/OK/2011 začatom dňa 26. 08. 2011 na základe oznámenia koncentrácie podnikateľom UNIBAIL RODAMCO INVERSIONES S.L. so sídlom C/Jose Abascal, Numero 56, Madrid – 28 Madrid, Španielske kráľovstvo, Identifikačné číslo B79234092, zapísaný v Obchodnom registri v Madride, Sekcia 583, Vložka 158, prostredníctvom splnomocneného právneho zástupcu Mareka Staroňa, advokáta zapísaného v zozname advokátov Slovenskej advokátskej komore pod č. 3376, so sídlom Hlavné námestie 5, 811 01 Bratislava na základe písomného plnomocenstva zo dňa 01. 08. 2011, vo veci koncentrácie podnikateľov UNIBAIL RODAMCO INVERSIONES S.L. so sídlom C/Jose Abascal, Numero 56, Madrid – 28 Madrid, Španielske kráľovstvo, Identifikačné číslo B79234092, zapísaný v Obchodnom registri v Madride, Sekcia 583, Vložka 158, AUPARK a.s., Prievozská 4, 821 09 Bratislava, IČO: 35 781 939 a AUPARK Bratislava, spol. s r. o., Prievozská 4, 821 09 Bratislava, IČO: 35 881 267,

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa UNIBAIL RODAMCO INVERSIONES S.L. so sídlom C/Jose Abascal, Numero 56, Madrid – 28 Madrid, Španielske kráľovstvo, Identifikačné číslo B79234092, zapísaný v Obchodnom registri v Madride, Sekcia 583, Vložka 158, nad podnikom podnikateľa AUPARK a.s., Prievozská 4, 821 09 Bratislava, IČO: 35 781 939, a nad podnikom podnikateľa AUPARK Bratislava, spol. s r. o., Prievozská 4, 821 09 Bratislava, IČO: 35 881 267, na základe ZMLUVY O PODMIENKACH PREVODU AKCIÍ V SPOLOČNOSTI AUPARK A. S. A OBCHODNÉHO PODIELU V SPOLOČNOSTI AUPARK BRATISLAVA, SPOL. S R. O. medzi  UNIBAIL RODAMCO INVERSIONES S.L. ako Kupujúcim a FILWOOD HOLDINGS LIMITED ako Predávajúcim zo dňa 24. augusta 2011.  

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 26. 08. 2011 listom zaevidovaným pod číslom 3360/2011 podnikateľom UNIBAIL RODAMCO INVERSIONES S.L. so sídlom C/Jose Abascal, Numero 56, Madrid – 28 Madrid, Španielske kráľovstvo, Identifikačné číslo B79234092, zapísaný v Obchodnom registri v Madride, Sekcia 583, Vložka 158 (ďalej len „UNIBAIL“) prostredníctvom splnomocneného právneho zástupcu pána Mareka Staroňa, advokáta zapísaného v zozname advokátov Slovenskej advokátskej komore pod č. 3376, so sídlom Hlavné námestie 5, 811 01 Bratislava na základe písomného plnomocenstva zo dňa 01. 08. 2011 (ďalej len „splnomocnený právny zástupca“), doručené oznámenie koncentrácie podľa § 10 ods.  9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), pričom listom zaevidovaným úradom pod číslom 3383/2011 dňa 30. 08. 2011 a listom zaevidovanom úradom pod číslom 3476/2011 dňa 07. 09. 2011 boli úradu predložené ďalšie podklady a informácie (ďalej len „oznámenie koncentrácie“). 

2.	V predmetnom oznámení koncentrácie sa uvádza, že podnikateľ UNIBAIL na základe ZMLUVY O PODMIENKACH PREVODU AKCIÍ V SPOLOČNOSTI AUPARK A. S. A OBCHODNÉHO PODIELU V SPOLOČNOSTI AUPARK BRATISLAVA, SPOL. S R. O. medzi  UNIBAIL RODAMCO INVERSIONES S.L.  ako Kupujúcim a FILWOOD HOLDINGS LIMITED ako Predávajúcim zo dňa 24. augusta 2011 (ďalej len „Zmluva“) získa výlučnú kontrolu nad AUPARK a.s., Prievozská 4, 821 09 Bratislava, IČO: 35 781 939 (ďalej len „Aupark“) a AUPARK Bratislava, spol. s r. o. (do 15. 10. 2008 AUPARK Nitra, spol. s r.o.), Prievozská 4, 821 09 Bratislava, IČO: 35 881 267 (ďalej len „Aupark Bratislava“), pričom predmetná transakcia je koncentráciou podľa § 9 ods. 1 písm. b) zákona, ktorá podlieha kontrole úradu podľa § 10 ods. 1 písm. b) zákona.  

3.	Na základe oznámenia koncentrácie sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo dňa 26. 08. 2011 správne konanie číslo 0024/OK/2011 vo veci koncentrácie podnikateľov UNIBAIL, Aupark a Aupark Bratislava na základe Zmluvy, o čom úrad informoval splnomocneného právneho zástupcu podnikateľa UNIBAIL ako účastníka predmetného správneho konania listom číslo 3618/PMÚ SR/2011 zo dňa 20. 09. 2011. 

4.	Oznámenie predmetnej koncentrácie obsahovalo odôvodnený návrh podnikateľa UNIBAIL podľa § 10 ods. 13 zákona ohľadne zúženia rozsahu podkladov požadovaných podľa § 10 ods. 12 zákona v nadväznosti na znenie vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“).
5.	Úrad vyššie uvedený návrh podnikateľa UNIBAIL zvážil, pričom zobral do úvahy charakter predmetnej koncentrácie ako aj charakter informácií a podkladov, o zúženie ktorých podnikateľ UNIBAIL žiadal, na základe čoho úrad nepožadoval predkladanie ďalších podkladov a informácií, pričom splnomocneného právneho zástupcu podnikateľa UNIBAIL upozornil, že podľa § 10 ods. 13 zákona, ak úrad počas konania zistí, že zúžený rozsah podkladov je na rozhodnutie vo veci nepostačujúci, úrad môže podnikateľa vyzvať na ich doplnenie, pričom od doručenia výzvy na doplnenie požadovaných podkladov až do ich predloženia lehota podľa § 11 zákona neplynie.

6.	Vzhľadom na vyššie uvedené doručením listu, ktorý bol zaevidovaný pod číslom 3383/2011 dňa 30. 08. 2011, oznámenie predmetnej koncentrácie bolo podľa § 10 ods. 12 zákona v spojení s vyhláškou úplné, na základe čoho dňa 31. 08. 2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie.

7.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 31. 08. 2011.

8.	Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

1	Podnikatelia 

9.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

10.	Ako sa uvádza v oznámení koncentrácie, spoločnosť UNIBAIL patrí do skupiny spoločností Unibail Rodamco, na čele ktorej stojí spoločnosť Unibail-Rodamco SE so sídlom 7 place du Chancelier Adenauer, 75016 Paríž, Francúzska republika (ďalej len „URSE“), ktorá je zároveň aj najvyššie stojacim nepriamo kontrolujúcim podnikateľom vo vzťahu k spoločnosti UNIBAIL. 
URSE je spoločnosťou, ktorej akcie sú obchodované na burze Euronext Paris (CAC 40) a na burze cenných papierov v Amsterdame. Rovnako je spoločnosť URSE súčasťou indexu Dow Jones EURO STOXX 50, ako aj indexov udržateľných investícií DJSI (World and Europe) a FTSE4Good. Z výročnej správy URSE za rok 2010 vyplýva, že žiadny z jej akcionárov nemá akcie ani iné práva, ktoré by mu umožňovali nad URSE vykonávať kontrolu.
Spoločnosť URSE kontroluje veľké množstvo spoločností (nad 300) v nasledujúcich krajinách: Španielsko, Francúzsko, Holandsko, Fínsko, Švédsko, Nemecko, Rakúsko, Česká republika, Maďarsko, Poľsko, Rusko a Luxemburské veľkovojvodstvo. 
Organizačná štruktúra kontrolujúcich a kontrolovaných podnikateľov vo vzťahu k spoločnosti UNIBAIL bola priložená ako Príloha č. 3 k oznámeniu koncentrácie a bola označená ako obchodné tajomstvo podnikateľa UNIBAIL.
Predmetom činnosti spoločnosti UNIBAIL je najmä developerská činnosť, výstavba, nákup, predaj, prenájom a prevádzkovanie nehnuteľností, ako aj kúpa alebo predaj cenných papierov. 

V oznámení koncentrácie sa ďalej uvádza, že na území Slovenskej republiky spoločnosť UNIBAIL vykonáva priamu spoločnú kontrolu nad spoločnosťou Aupark a nad spoločnosťou RF Property Management, spol. s r. o. so sídlom Einsteinova 18, 851 01 Bratislava, zapísanú v Obchodnom registri Okresného súdu Bratislava I, Oddiel Sro, Vložka č. 55952/B, IČO: 44 513 704 (ďalej len „RF PM“). Spoločnosť RF PM od svojho vzniku v roku 2008 nebola a nie je aktívna v žiadnom predmete podnikania zapísanom v obchodnom registri, pričom nedosiahla a ani nedosahuje žiadny obrat ani v Slovenskej republike, ani v žiadnej inej krajine.  

Ohľadne spoločnosti Aupark sa v oznámení koncentrácie uvádza, že spoločnosť UNIBAIL, ako aj spoločnosť FILWOOD HOLDINGS LIMITED so sídlom Naousis 1, KARAPATAKIS BUILDING, P.C. 6018, Larnaca, Cyperská republika, spoločnosť zapísaná v Obchodnom registri vedenom Oddelením registra spoločností a oficiálneho pokladníka Ministerstva obchodu, priemyslu a turizmu Cyperskej republiky v Nikózii pod číslom HE 160350 (ďalej len „Filwood“), každá vlastní 50% základného imania a hlasovacích práv v spoločnosti Aupark, pričom  získanie spoločnej kontroly spoločností UNIBAIL a Filwood nad podnikom podnikateľa Aupark úrad schválil rozhodnutím číslo 2006/FH/3/1/032 zo dňa 10. 04. 2006.

Vzhľadom na vyššie uvedené, spoločnosť UNIBAIL je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda spoločnosť UNIBAIL je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona. 

11.	Predmetom činnosti spoločnosti Aupark, ktorá je zapísaná v Obchodnom registri Okresného súdu Bratislava I, Oddiel Sa, Vložka č. 2371/B, je najmä prenájom nehnuteľností spojený s doplnkovými službami – obstarávateľské služby spojené s prenájmom; sprostredkovanie kúpy, predaja a prenájmu nehnuteľností; sprostredkovanie obchodu a služieb; kúpa tovaru za účelom jeho ďalšieho predaja iným prevádzkovateľom živnosti (veľkoobchod) a kúpa tovaru za účelom jeho ďalšieho predaja konečnému spotrebiteľovi (maloobchod). 

Vzhľadom na to, že spoločnosť Aupark je právnickou osobou zapísanou v obchodnom registri, jedná sa o podnikateľa podľa § 2 Obchodného zákonníka, a teda spoločnosť Aupark je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

12.	Spoločnosť Aupark Bratislava, ktorá je zapísaná v Obchodnom registri Okresného súdu Bratislava I, Oddiel Sro, Vložka č.31254/B, k dátumu oznámenia koncentrácie nevykonávala aktívne žiadnu činnosť obchodnej (komerčnej) povahy; vlastní niektoré pozemky v katastrálnom území Petržalka, okres Bratislava V, Bratislava, Slovenská republika. 

Vzhľadom na to, že spoločnosť Aupark Bratislava je právnickou osobou zapísanou v obchodnom registri, jedná sa o podnikateľa podľa § 2 Obchodného zákonníka, a teda Aupark Bratislava je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2	Forma koncentrácie

13.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

14.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
15.	Vzhľadom na znenie § 9 ods. 1 zákona v nadväznosti na § 9 ods. 4 zákona úrad zisťoval, či na základe Zmluvy dôjde k zmene kvality kontroly nad podnikom podnikateľa Aupark a Aupark Bratislava, pričom zisťoval kvalitu kontroly pred posudzovanou koncentráciou a k akým zmenám z hľadiska vykonávania rozhodujúceho vplyvu na činnosť podnikateľa Aupark a na činnosť podnikateľa Aupark  Bratislava dôjde v prípade realizácie posudzovanej koncentrácie. 

16.	V oznámení koncentrácie sa uvádza, že spoločnosť Aupark je vlastnená spoločnosťami Filwood a UNIBAIL, pričom každá z nich je aktuálne vlastníkom 50 %-ného balíka akcií spoločnosti Aupark, ktoré zodpovedajú 50 % základného imania a hlasovacích práv v spoločnosti Aupark. 
Keďže podľa článku X. ods. 4 Stanov spoločnosti AUPARK, a.s. (ďalej len „Stanovy“) je na prijatie uznesení valného zhromaždenia potrebných 90 % hlasov všetkých akcionárov spoločnosti a podľa článkov XIb ods. 5 a XIIb ods. 5 Stanov na prijatie uznesení predstavenstva a dozornej rady spoločnosti je potrebný hlas všetkých členov predstavenstva, resp. dozornej rady, z ktorých v zmysle Akcionárskej zmluvy môže 2 členov vymenovať UNIBAIL a 1 člena spoločnosť Filwood, môžu obidve spoločnosti vykonávať kontrolu nad podnikom podnikateľa Aupark iba vo vzájomnej súčinnosti. Spoločnosti UNIBAIL a Filwood teda pred koncentráciou vykonávali priamu spoločnú kontrolu nad podnikom podnikateľa Aupark. 

17.	Na základe Zmluvy podnikateľ UNIBAIL nadobudne od spoločnosti Filwood 50 % akcií a hlasovacích práv v spoločnosti Aupark, pričom po účinnosti prevodu predpokladaného Zmluvou bude spoločnosť UNIBAIL vlastniť 100% akcií spoločnosti Aupark, čím dôjde k zmene priamej spoločnej kontroly vykonávanej nad podnikom podnikateľa Aupark spoločnosťami Filwood a UNIBAIL na priamu výlučnú kontrolu spoločnosti UNIBAIL.  

18.	V oznámení koncentrácie sa taktiež uvádza, že podnikateľ UNIBAIL na základe Zmluvy nadobudne aj obchodný podiel vo výške 92.47 % v spoločnosti Aupark Bratislava, ktorý zodpovedá plne splatenému vkladu do základného imania Aupark Bratislava vo výške 9 209 eur, a spoločnosť UNIBAIL RODAMCO OCIO, S.L.U., so sídlom C/José Abascal, číslo 56, Madrid – 28003 Madrid, Španielske kráľovstvo, identifikačné číslo: B-83045476, zapísaná v obchodnom registri v Madride, číslo zložky 11, Sekcia 8, číslo zápisu M-285.636 (ďalej len „URO“), má v súlade so Zmluvou nadobudnúť obchodný podiel vo výške 7,53 %, ktorý zodpovedá plne splatenému vkladu do základného imania spoločnosti Aupark Bratislava vo výške 750 eur. Spoločnosť URO je 100 % - nou dcérskou spoločnosťou spoločnosti UNIBAIL. 
Na základe Zmluvy teda spoločnosť UNIBAIL získa taktiež priamu výlučnú kontrolu nad podnikom podnikateľa Aupark Bratislava, ktorá bola vykonávaná predávajúcim – spoločnosťou Filwood. 

19.	Ako sa uvádza v oznámení koncentrácie, po ukončení procesu koncentrácie teda bude podnikateľ UNIBAIL vykonávať priamu výlučnú kontrolu nad podnikom podnikateľa Aupark ako jej jediný, t.j. 100%-ný akcionár a priamu výlučnú kontrolu nad podnikom podnikateľa Aupark Bratislava ako jej majoritný (92,47%-ný) spoločník (pričom kontrola nad spoločnosťou bude podporená aj nepriamou kontrolu spoločnosti UNIBAIL nad ostatným 7,53%-ným obchodným podielom, ktorý získa spoločnosť URO (ako 100%-ná dcérska spoločnosť spoločnosti UNIBAIL). Získanie priamej výlučnej kontroly nad podnikom podnikateľa Aupark a nad podnikom podnikateľa Aupark Bratislava vyplýva zo skutočnosti, že UNIBAIL ako jediný akcionár v prípade podnikateľa Aupark a majoritný spoločník v prípade podnikateľa Aupark Bratislava, bude mať výlučné právo rozhodovať o všetkých záležitostiach, ktoré spadajú do pôsobnosti valných zhromaždení podnikateľa Aupark a podnikateľa Aupark Bratislava a zároveň mať právo vymenovať všetkých členov predstavenstva a dozornej rady podnikateľa Aupark a všetkých konateľov podnikateľa Aupark Bratislava, a teda bude mať výlučnú možnosť vykonávať rozhodujúci vplyv na činnosť vyššie uvedených podnikateľov. 

20.	Vychádzajúc z vyššie uvedeného úrad zistil, že na základe Zmluvy došlo k získaniu priamej výlučnej kontroly podnikateľa UNIBAIL nad podnikom podnikateľa Aupark a nad podnikom podnikateľa Aupark Bratislava, a teda v predmetnom prípade sa jedná o koncentráciu podľa § 9 ods. 1 písm. b) zákona v spojení s § 9 ods. 4 písm. b) zákona.   

3	Účastník správneho konania a účastníci koncentrácie

21.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom správneho konania v predmetnom prípade je podnikateľ UNIBAIL, ktorý na základe Zmluvy získal priamu výlučnú kontrolu nad podnikom podnikateľa Aupark a nad podnikom podnikateľa Aupark Bratislava.

22.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie účastníkom koncentrácie je podnikateľ UNIBAIL ako podnikateľ, ktorý získal kontrolu, a podnikateľ Aupark a podnikateľ Aupark Bratislava, nad podnikmi ktorých bola kontrola získaná podnikateľom UNIBAIL na základe Zmluvy.

4	Koncentrácia podliehajúca kontrole úradu

23.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

24.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

25.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

26.	Vychádzajúc z informácií ohľadne obratov účastníkov predmetnej koncentrácie za rok 2010 predložených úradu v oznámení koncentrácie a berúc do úvahy znenie bodu 188 Konsolidovaného oznámenia Komisie o právomoci podľa nariadenia Rady (ES) č. 139/2004 o kontrole koncentrácií medzi podnikmi (2008/C 95/01), Úradný vestník Európskej únie C 95/1 zo dňa 16. 04. 2008 (na základe ktorého s cieľom zabránenia dvojitému započítavaniu obratu spoločne kontrolovaného podniku je potrebné pravidlá výpočtu celkového obratu účastníka koncentrácie upraviť v prípadoch koncentrácií vzniknutých na základe zmeny spoločnej kontroly na výlučnú kontrolu a to tak, že do obratu podnikateľa vykonávajúceho pred koncentráciou spoločnú kontrolu nad podnikateľom, nad ktorým získava koncentráciou výlučnú kontrolu, sa nezapočíta pomerná časť obratu tohto podnikateľa a naopak, do obratu podnikateľa, nad ktorým sa koncentráciou získava výlučná kontrola, sa nezapočíta obrat podnikateľa, ktorý nad ním pred koncentráciou vykonával spoločnú kontrolu a po koncentrácii bude vykonávať výlučnú kontrolu) úrad zistil, že spoločný celosvetový celkový obrat podnikateľov UNIBAIL, Aupark a Aupark Bratislava za rok 2010 je viac ako 46 000 000 eur, avšak celkový obrat podnikateľa UNIBAIL a celkový obrat podnikateľa Aupark Bratislava v Slovenskej republike za rok 2010 nedosahuje 14 000 000 eur, a teda koncentrácia podnikateľov UNIBAIL, Aupark a Aupark Bratislava nepodlieha kontrole úradu podľa § 10 ods. 1 písm. a) zákona.

27.	Úrad zároveň zistil, že celkový celosvetový obrat podnikateľa UNIBAIL za rok 2010 je viac ako 46 000 000 eur a celkový obrat podnikateľ Aupark v Slovenskej republike za rok 2010 je viac ako 14 000 000 eur, a teda koncentrácia podnikateľov UNIBAIL, Aupark a Aupark Bratislava podlieha kontrole úradu podľa § 10 ods. 1 písm. b) zákona.

5	Relevantné trhy a dopad koncentrácie na hospodársku súťaž

28.	Pri určovaní relevantných trhov, ktoré budú ovplyvnené posudzovanou koncentráciou, úrad vychádzal zo znenia § 3 ods. 3 až ods. 6 zákona, pričom zobral do úvahy akou podnikateľskou činnosťou sa priamo alebo nepriamo zaoberajú účastníci koncentrácie na území Slovenskej republiky. 

29.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

30.	Podnikateľ UNIBAIL pôsobí v rámci Slovenskej republiky len prostredníctvom podnikateľa Aupark. 

31.	Hlavnou činnosťou podnikateľa Aupark je prenájom maloobchodných nebytových priestorov v rámci Polyfunkčného nákupného centra AUPARK Shopping Center nachádzajúceho sa v Bratislave (ďalej len „Nákupné centrum“), ktoré vlastní podnikateľ Aupark. 
Aupark poskytuje maloobchodné nebytové priestory nachádzajúce sa v Nákupnom centre na prenájom pre rôznych podnikateľov za účelom umiestnenia ich prevádzky pre poskytovanie rôznych služieb pre verejnosť, akými sú predaj rôznych komodít (odevy a módne doplnky, obuv, bytové doplnky, elektronika, potraviny atď.), ako aj poskytovanie bankových, reštauračných, kaviarenských, kozmetických a kaderníckych služieb, fitness & wellness služieb za dohodnuté nájomné.

32.	Podnikateľ Aupark Bratislava k dátumu oznámenia koncentrácie nevykonával aktívne žiadnu činnosť obchodnej (komerčnej) povahy; vlastnil niektoré pozemky v katastrálnom území Petržalka, okres Bratislava V, Bratislava, Slovenská republika. 

33.	Podľa oznamovateľa koncentrácie je možné za tovar na trhu prenájmu maloobchodných nebytových priestorov považovať jednotku prenajímateľnej plochy – meter štvorcový, ktorá je z hľadiska ceny a účelu použitia zastupiteľná akýmkoľvek maloobchodným nebytovým priestorom určeným na poskytovanie maloobchodných služieb nájomcami pre verejnosť v rámci daného geografického prostredia, ktorým je v predmetnom prípade územie mesta Bratislava. 

34.	Ohľadne priestorového relevantného trhu oznamovateľ koncentrácie uvádza, že vzhľadom na to, že podnikateľ Aupark podniká iba na území mesta Bratislava, je potrebné ako priestorový relevantný trh považovať územie mesta Bratislava, ktoré predstavuje územie, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

35.	Oznamovateľ koncentrácie odhadol podiel prenájmu maloobchodných nebytových priestorov podnikateľa Aupark na celkovom prenájme maloobchodných nebytových priestorov v meste Bratislava z hľadiska objemových a finančných jednotiek nasledovne:
%
ROK	Objemové jednotky
m²	Finančné jednotky
EUR	
2008	[5-10]	[0-5]	
2009	[5-10]	[0-5]	
2010	[5-10]	[0-5]	
Zdroj: oznámenie koncentrácie

36.	Oznamovateľ koncentrácie odhadol podiel prenájmu maloobchodných nebytových priestorov konkurentov podnikateľa Aupark na celkovom prenájme maloobchodných nebytových priestorov v meste Bratislava z hľadiska objemových a finančných jednotiek za rok 2010 nasledovne:
%
	Objemové jednotky
m²	Finančné jednotky
EUR	
Avion Shopping Park (bez Hornbach, Kika)	[5-10]	[0-5]	
Eurovea Galleria 	[5-10]	[0-5]	
Polus City Centre	[0-5]	[0-5]	
Shopping Palace	[5-10]	[0-5]	
Danubia SC	[0-5]	[0-5]	
Galéria Lamač	[0-5]	[0-5]	
      Zdroj: oznámenie koncentrácie
pričom uviedol nasledujúce skutočnosti:
-	vlastníkom/prenajímateľom priestorov Avion Shopping Park Inter IKEA Centre Group - Inter IKEA Centre Slovensko s.r.o., Ivanská cesta 16, 821 04 Bratislava, 
-	vlastníkom/prenajímateľom priestorov Eurovea Galleria je Ballymore Group - Ballymore EUROVEA, a.s., Pribinova 10, 811 09Bratislava, 
-	vlastníkom/prenajímateľom priestorov Polus City Centre je Immofinanz Group - IMMOEAST Projekt Jota Holding GmbH, Gaudenzdorfer Gürtel 67, Viedeň 1120, Rakúsko, 
-	vlastníkom/prenajímateľom priestorov Shopping Palace je Bank Austria Real Invest/Soravia - Shopping Palace Bratislava, v.o.s., Cesta na Senec 2/A, 821 04 Bratislava,
-	vlastníkom/prenajímateľom priestorov Danubia SC je Campenon Bernard/Manta - ARCOL group, a.s., Panónska cesta 16, 851 04 Bratislava,
-	vlastníkom/prenajímateľom priestorov Galéria Lamač je TESCO STORES SR, a.s., Kamenné nám. 1/A, 815 61 Bratislava.

37.	Z údajov, ktoré boli úradu predložené oznamovateľom koncentrácie, úrad zistil podiel prenájmu maloobchodných nebytových priestorov jednotlivých podnikateľov, ktorí sú uvedení v tabuľke, na celkovom prenájme maloobchodných nebytových priestorov týchto podnikateľov z hľadiska objemových a finančných jednotiek za rok 2010 nasledovne:

%
	Objemové jednotky
m²	Finančné jednotky
EUR	
Avion Shopping Park (bez Hornbach, Kika)	[20-30]	[20-30]	
Aupark	[10-20]	[10-20]	
Eurovea Galleria 	[10-20]	[10-20]	
Polus City Centre	[10-20]	[10-20]	
Danubia SC	[5-10]	[10-20]	
Shopping Palace	[10-20]	[10-20]	
Galéria Lamač	[5-10]	[5-10]	
SPOLU	100	100	
      Zdroj: výpočet úradu z informácií poskytnutých v oznámení koncentrácie

38.	Vzhľadom na to, že tak ako je uvedené v bodoch 40. a 41. tohto rozhodnutia, koncentráciou podnikateľov UNIBAIL, Aupark a Aupark Bratislava v oblasti prenájmu maloobchodných nebytových priestorov nedochádza k vytvoreniu a ani k posilneniu dominantného postavenia podnikateľa UNIBAIL, ktorého dôsledkom by boli významné prekážky efektívnej hospodárskej súťaže na relevantnom trhu, úrad sa presnou identifikáciou tovarového a priestorového relevantného trhu v predmetnej oblasti nezaoberal.

39.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.
Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

40.	Keďže podnikateľ UNIBAIL pred predmetnou koncentráciou na území Slovenskej republiky či už priamo alebo nepriamo pôsobil iba na základe spoločnej kontroly vykonávanej nad podnikom podnikateľa Aupark a spoločnej kontroly vykonávanej nad podnikom podnikateľa RF PM, ktorý nie je podnikateľsky aktívny a nedosiahol a ani nedosahuje žiadny obrat ani v Slovenskej republike, ani v žiadnej inej krajine, pričom predmetnou koncentráciou podnikateľ UNIBAIL získava výlučnú kontrolu nad podnikom podnikateľa Aupark a nad podnikom podnikateľa Aupark Bratislava, ktorý nie je podnikateľsky aktívny; vlastní niektoré pozemky v katastrálnom území Petržalka, okres Bratislava V, Bratislava, Slovenská republika, nedochádza k zmene podmienok hospodárskej súťaže v predmetnej oblasti prenájmu maloobchodných nebytových priestorov. 

41.	Vzhľadom na vyššie uvedené a vychádzajúc z informácií uvedených v oznámení predmetnej koncentrácie úrad zistil, že koncentráciou podnikateľov UNIBAIL, Aupark a Aupark Bratislava na základe Zmluvy v predmetnej oblasti prenájmu maloobchodných nebytových priestorov nedochádza k vytvoreniu a ani k posilneniu dominantného postavenia podnikateľa UNIBAIL, ktorého dôsledkom by boli významné prekážky efektívnej hospodárskej súťaže na relevantnom trhu.  

42.	Úrad podľa § 33 zákona informoval podnikateľa UNIBAIL prostredníctvom splnomocneného právneho zástupcu listom číslo 3770/PMÚ SR/2011 zo dňa 30. 09. 2011 o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

43.	Účastník konania sa k predmetnej výzve vyjadril do zápisnice dňa 12. 10. 2011, pričom uviedol, že nemá žiadne námietky, ani doplňujúce návrhy k výzve úradu a súhlasí so zisteniami úradu.  

44.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

45.	Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov UNIBAIL, Aupark a Aupark Bratislava na základe Zmluvy priamo súvisia a sú nevyhnutné na jej uskutočnenie.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Mgr. Daniela Lukáčová
	                                                        riaditeľka odboru koncentrácií

Rozhodnutie sa doručuje:

Marek Staroň
Hlavné námestie 5
811 01 Bratislava